আরবাব মুহাম্মদ জহির

**আরবাব মোহাম্মদ জাহির** (১২ অক্টোবর ১৯৪৫ – ২৫ জুলাই ২০১৬) একজন পাকিস্তানি রাজনীতিবিদ ছিলেন, যিনি ১৯৯০ থেকে ১৯৯৬ এবং পুনরায় ২০০৮ থেকে ২০১৩ সাল পর্যন্ত পাকিস্তানের জাতীয় পরিষদের সদস্য হিসেবে দায়িত্ব পালন করেন। তিনি ১৯৮৫ থেকে ১৯৮৮ এবং পুনরায় ১৯৯৭ থেকে ১৯৯৯ সাল পর্যন্ত খাইবার পাখতুনখোয়া প্রাদেশিক পরিষদের সদস্যও ছিলেন।

## প্রারম্ভিক জীবন ও শিক্ষা
আরবাব মোহাম্মদ জাহির ১৯৪৫ সালের ১২ অক্টোবর রাজনীতিবিদ আর্বাব নূর মোহাম্মদ খানের ঘরে জন্মগ্রহণ করেন। তিনি লাহোরের এচিসন কলেজ থেকে প্রাথমিক শিক্ষা লাভ করেন। এরপর পেশোয়ার বিশ্ববিদ্যালয়ের খাইবার ল' কলেজ থেকে আইন বিষয়ে স্নাতক ডিগ্রি অর্জন করেন এবং যুক্তরাষ্ট্র থেকে আইন বিষয়ে স্নাতকোত্তর ডিগ্রি সম্পন্ন করেন।

## রাজনৈতিক জীবন
আরবাব মোহাম্মদ জাহির শিক্ষাজীবন শেষ করে পিতার সহায়তায় রাজনীতিতে প্রবেশ করেন। ১৯৮৩ সালের স্থানীয় সরকার নির্বাচনে তিনি পেশোয়ার জেলা পরিষদের সদস্য নির্বাচিত হন এবং পরিষদের ভাইস চেয়ারম্যান হন।

তিনি ১৯৮৫ সালের পাকিস্তানি সাধারণ নির্বাচনে খাইবার পাখতুনখোয়া প্রাদেশিক পরিষদের সদস্য নির্বাচিত হন।

১৯৮৮ সালের সাধারণ নির্বাচনে তিনি স্বতন্ত্র প্রার্থী হিসেবে এনএ-৩ (পেশোয়ার-৩) আসন থেকে জাতীয় পরিষদে প্রতিদ্বন্দ্বিতা করেও সফল হননি; তিনি ৩৮৫ ভোট পেয়েছিলেন এবং পাকিস্তান পিপলস পার্টির (পিপিপি) প্রার্থী সরদার আলী খানের কাছে পরাজিত হন। একই নির্বাচনে তিনি প্রাদেশিক পরিষদের পিএফ-৭ (পেশোয়ার-৭) ও পিএফ-৮ (পেশোয়ার-৮) আসনে প্রতিদ্বন্দ্বিতা করেন; পিএফ-৭ আসনে তিনি ৪,৯১০ ভোট পেয়ে পিপিপির ইফতিখার আহমদ খানের কাছে হেরে যান, কিন্তু পিএফ-৮ আসনে তিনি ৩,৭৪৮ ভোট পেয়ে আওয়ামী ন্যাশনাল পার্টির (এএনপি) হাজি আবদুর রাজিককে পরাজিত করেন।

প্রায় ১৯৯০ সালে তিনি এএনপিতে যোগ দেন এবং একই বছর এনএ-৩ (পেশোয়ার-নওশেরা) আসন থেকে এএনপি প্রার্থী হিসেবে জাতীয় পরিষদে নির্বাচিত হন। তিনি ৩৮,৭৩০ ভোট পেয়ে পাকিস্তান ডেমোক্রেটিক অ্যালায়েন্সের (পিডিএ) আবদুল লতিফকে পরাজিত করেন।

১৯৯৩ সালের সাধারণ নির্বাচনে তিনি পুনরায় এনএ-৩ (পেশোয়ার-নওশেরা) আসন থেকে এএনপি প্রার্থী হিসেবে নির্বাচিত হন, ৩৬,১৩৪ ভোট পেয়ে পিপিপির সরদার আলীকে পরাজিত করেন।

১৯৯৭ সালের সাধারণ নির্বাচনে তিনি পিএফ-৮ (পেশোয়ার-৮) আসন থেকে এএনপি প্রার্থী হিসেবে প্রাদেশিক পরিষদে নির্বাচিত হন, ৭,০০৮ ভোট পেয়ে স্বতন্ত্র প্রার্থী পীরজাদা সায়েদুল আমিনকে পরাজিত করেন।

২০০২ সালের সাধারণ নির্বাচনে তিনি এনএ-৪ (পেশোয়ার-৪) আসন থেকে এএনপি প্রার্থী হিসেবে প্রতিদ্বন্দ্বিতা করেন কিন্তু সফল হননি; তিনি ১৬,৬৬০ ভোট পেয়ে (এমএমএ) সাবির হুসাইন আওয়ানের কাছে পরাজিত হন।

২০০৮ সালের সাধারণ নির্বাচনে তিনি পুনরায় এনএ-৪ (পেশোয়ার-৪) আসন থেকে এএনপি প্রার্থী হিসেবে জাতীয় পরিষদে নির্বাচিত হন। তিনি ৩১,৫৯৮ ভোট পেয়ে পিপিপির মোহাম্মদ আজম আফ্রিদিকে পরাজিত করেন। ২০০৮ সালের নভেম্বরে প্রধানমন্ত্রী ইউসুফ রেজা গিলানির মন্ত্রিসভায় তিনি প্রতিরক্ষা বিষয়ক প্রতিমন্ত্রী হিসেবে দায়িত্ব পান, কিন্তু ২০০৯ সালে স্বাস্থ্য সমস্যার কারণে নিয়মিত অফিসে যোগ দিতে না পারায় তাকে মন্ত্রিত্ব থেকে অব্যাহতি দেওয়া হয়। ২০১০ সালের জুনে তিনি মাদকদ্রব্য বিষয়ক ফেডারেল মন্ত্রী হিসেবে নিযুক্ত হন।

স্বাস্থ্য সমস্যার কারণে তিনি ২০১৩ সালের সাধারণ নির্বাচনে অংশ নিতে পারেননি।

২০১৬ সালে তিনি মারা যান।

## তথ্যসূত্র

বিষয়শ্রেণী:১৯৪৫-এ জন্ম
বিষয়শ্রেণী:২০১৬-এ মৃত্যু
বিষয়শ্রেণী:আওয়ামী ন্যাশনাল পার্টির রাজনীতিবিদ
বিষয়শ্রেণী:পাকিস্তান জাতীয় পরিষদ সদস্য ১৯৯৩-১৯৯৬
বিষয়শ্রেণী:পাকিস্তান জাতীয় পরিষদ সদস্য ২০০৮-২০১৩
বিষয়শ্রেণী:পাকিস্তান জাতীয় পরিষদ সদস্য ১৯৯০-১৯৯৩
বিষয়শ্রেণী:উত্তর-পশ্চিম সীমান্ত প্রদেশের প্রাদেশিক পরিষদের সদস্য ১৯৯৭-১৯৯৯
বিষয়শ্রেণী:পেশোয়ারের রাজনীতিবিদ
বিষয়শ্রেণী:উত্তর-পশ্চিম সীমান্ত প্রদেশের প্রাদেশিক পরিষদের সদস্য ১৯৮৫-১৯৮৮